11-23/ELC-00002. Gizarte zerbitzu publikoak kudeatzeko Nafarroako Fundaziorako (Gizain Fundazioa) bi patronatukide hautatzea

Nafarroako Parlamentuko Mahaiak, 2023ko urriaren 2an egindako bilkuran, erabaki hau hartu zuen, besteak beste:

Eskubide Sozialetako, Ekonomia Sozialeko eta Enpleguko kontseilariak 2023ko irailaren 18an idazki bat igorri dio Nafarroako Parlamentuari, zeinaren bidez eskatzen baitu Parlamentuak izenda dezala Gizarte zerbitzu publikoak kudeatzeko Nafarroako Fundaziorako (Gizain Fundazioa) patronatukide bat eta berritu dezala Inés Sáenz de Pipaón patronatukidearen izendapena, edo, hala badagokio, beste pertsona bat izenda dezala, Fundazioaren estatutuen 14.2.b artikuluak xedatutakoarekin bat, zeinak agintzen baitu Nafarroako Parlamentuari dagokiola berak izendatu beharreko patronatukideak hautatzea Fundazioaren xedeei lotutako pertsona edo erakundeen eta enpresen, publiko zein pribatuen, artean.

Estatutuen 8.1. artikuluaren arabera, “Fundazioaren helburua da honako hauek zuzenean kudeatzea, egitea eta egikaritzea:

- Gizarte zerbitzuetako zentroak,

- Babesgabetasuna edo gizarte gatazkako egoerak dituzten adingabekoentzako behaketa- eta harrera-zerbitzuak,

- Eguneko zentroa, neurri judizialak ingurune irekian betetzeko zerbitzuaren barruan.

- Emakumeen kontrako indarkeriaren arretarako zentroak.

- Gizarte zerbitzuen, berdintasunaren, gizarteratzearen eta laneratzearen arloko beste zentro eta zerbitzu batzuk.

Aipatu zerbitzuak eskainiko dira gizarte zerbitzuen, berdintasunaren, gizarteratzearen, laneratzearen, adingabeen babesaren eta emakumeen kontrako indarkeriaren arloan indarrean dagoen araudian finkatutako baldintzen arabera.

Zerbitzu horiek nagusiki Fundazioak eman beharko ditu, eta ezin izanen ditu hirugarrenen eskutan utzi inongo negozio juridikoren bidez”.

Era berean, hautagaitzak Fundazioaren xedeei lotutako pertsonek edo erakunde eta enpresek, publiko edo pribatuek, osatuko dituzte, eta Fundazioaren Estatutuen 14.1 artikuluan ezarritako gaitasunari buruzko betekizunak bete beharko dituzte: “Patronatuko kideak izaten ahalko dira jarduteko gaitasun osoa duten eta kargu publikoetan aritzeko ezgaituta ez dauden pertsona fisikoak.

Pertsona juridikoak Patronatuko kideak izaten ahalko dira, eta horiek ordezkatzen dituen/dituzten pertsona fisikoa/fisikoak hautatu beharko dute/dituzte, aurreko paragrafoan xedatutakoa betez”.

Legebiltzarreko Erregelamenduan ez da izendapen hori egiteko prozedurarik aurreikusten; beraz, Erregelamendu horren 42.1.9. artikuluan ezarritakoaren babesean, bidezkoa da Mahaiak, Eledunen Batzarrarekin bat, hautespen hori erregulatzen duten arauak onets ditzan.

Aipatu artikuluan eta Nafarroako Parlamentuko Erregelamenduko 42.1.9. artikuluan ezarritakoarekin bat, eta Eledunen Batzarrarekin bat, honako hau ERABAKI DA:

Lehena. Nafarroako Parlamentuak gizarte zerbitzu publikoak kudeatzeko Nafarroako Fundaziorako izendatu beharreko bi patronatukide hautatzeko prozedura hastea (11-23/ELC-00002).

Bigarrena. Honako arau hauek onestea:

“1. Nafarroako Parlamentuak Fundazioaren xedeei lotutako bi pertsona edo entitate eta enpresa, publiko edo pribatuak, hautatuko ditu, gizarte zerbitzu publikoak kudeatzeko Nafarroako Fundazioaren Patronatuko kide izan daitezen.

2. Talde parlamentarioek eta foru parlamentarien elkarteak, banaka nahiz batera, Fundazioaren xedeei lotutako bi pertsonaz edo erakunde eta enpresaz, publiko edo pribatuak, osatutako hautagaitzak aurkezten ahalko dituzte, zeinek Fundazioaren Estatutuen 14.1 artikuluan ezarritako gaitasunari buruzko betekizunak bete beharko baitituzte.

3. Talde parlamentarioek eta foru parlamentarien elkarteak hautagaitzak aurkezteko idazki bat helaraziko diote Legebiltzarreko Mahaiari, eta idazki horretan jasota ageriko dira proposatutako hautagaien onarpena eta kargu publikoetarako desgaitua ez egotearen aitorpena.

4. Talde parlamentarioek eta foru parlamentarien elkarteak gizarte zerbitzu publikoak kudeatzeko Nafarroako Fundazioaren Patronatukide izateko hautagaiak aurkezteko epea 2023ko urriaren 19ko 17:30ean bukatuko da.

5. Hautagaitzak aurkezteko epea bukatuta, Mahaiak kalifikatuko du proposatutako hautagaiek 2. eta 3. arauetan eskaturiko baldintzak betetzen ote dituzten, eta, jarraian, kasua bada, hautagaiak aldarrikatuko ditu.

6. Gizarte zerbitzu publikoak kudeatzeko Nafarroako Fundazioaren Patronatukidearen hautaketa Legebiltzarreko Osoko Bilkuran eginen da, isilpeko bozketaren bidez.

7. Txartelen bidez eginen da bozketa, eta foru parlamentari bakoitzak bi izen jartzen ahalko ditu txartelean.

8. Mahaiak botoak zenbatuko ditu eta boto gehien lortu dituzten hautagaiak aldarrikatuko ditu.

9. Proposamenean eragina izan dezaketen balizko berdinketak ebatziko dira boto kopuru bera lortu duten hautagaien arteko beste bozketa baten bidez. Berdinketak bere horretan baldin badirau, boto kopuru bera lortu duten hautagaien arteko bozketak eginen dira, harik eta berdinketa hautsi arte”.

Hirugarrena. Nafarroako Parlamentuko Aldizkari Ofizialean argitara dadin agintzea.

Iruñean, 2023ko urriaren 2an

Lehendakaria: Unai Hualde Iglesias